b'\n_START_ARTICLE_\nZaljubljeni zmaj\n_START_SECTION_\nGlavna literarna oseba\n_START_PARAGRAPH_\nZmaj Jan-Jon je glavna literarna oseba pravljice, a za spremembo od zlobnih zmajev je bil ta zmaj zelo prijazen in vesel. \xc5\xbdivel je sam na gradu, sadil je ro\xc5\xbeice, ves \xc4\x8das prepeval in jedel le zelje in krompir. Bil pa je tudi zelo osamljen. Ko se zaljubi se v njem prebudijo veliki ljubezenski ob\xc4\x8dutki in ljubezen mo\xc4\x8dno izkazuje tudi navzven. Po drugi strani je zmaj tudi nagle jeze, saj ko je enkrat postal sestradan, se je hudo ujezil in celo zlasal svojo ljubljeno.\n_START_SECTION_\nSimbol zmaja\n_START_PARAGRAPH_\nV vzhodnih kulturah zmaj simbolizira sre\xc4\x8do. Na zahodu pa je za razliko v pravljicah vedno upodobljen kot zlobni zmaj, katerega mora premagati dobri princ, da pride do lepe kralji\xc4\x8dne. Na vzhodu zmaji veljajo za junake, na zahodu pa zlobne po\xc5\xa1asti. V pravljicah so zmaji najve\xc4\x8dkrat prikazani kot veliki zlobni ogenj-bruhajo\xc4\x8di stvori z velikimi zobmi in po navadi v slu\xc5\xbebi zlobnih \xc4\x8darovnic. Vedno so inteligentni in ubogajo ukaze._NEWLINE_Simbol zmaja v kr\xc5\xa1\xc4\x8danstvu pomeni zlobno osebnost, zaradi povezovanja s hudi\xc4\x8dem (raz\xc5\xa1irjeno predvsem v Evropi). Poganska razlaga simbolizira zmaja kot za\xc5\xa1\xc4\x8ditnika (pripisujejo mu mo\xc4\x8d in zvitost), primer je vali\xc5\xbeanski zmaj Y Ddraig Goch (dobesedno rde\xc4\x8di zmaj), ki nastopa tudi v dr\xc5\xbeavni zastavi Walesa. Dana\xc5\xa1nji grbi z zmaji izhajajo iz heraldi\xc4\x8dnega simbola, ki se je sprva pojavil na \xc5\xa1\xc4\x8ditih srednejve\xc5\xa1kih vitezov.\n_START_SECTION_\nPomen glavne literarne osebe\n_START_PARAGRAPH_\nZmaja se nobeden ni bal, ker je bil prijazen zmaj in ljudje so ga imeli radi. S svojim prepevanjem in rajanjem je izra\xc5\xbeal svoje razpolo\xc5\xbeenje, saj je ob vsakem drugem razpolo\xc5\xbeenju prepeval druga\xc4\x8de. Sprva je v lepi \xc4\x8darovnici vzbudil za\xc4\x8dudenje, kako se je lahko Jan-Jon zaljubil vanjo, kasneje pa je za\xc4\x8dutila njegovo mo\xc4\x8dno ljubezen.\n_START_SECTION_\nVsebina pravljice\n_START_PARAGRAPH_\nZmaj Jan-Jon je \xc5\xbeivel na velikem skalnem gradu in ves \xc4\x8das prepeval, sadil ro\xc5\xbeice in na poljih prideloval zelje in krompir. Nekega popoldneva, ko se je son\xc4\x8dil pred gradom je v zraku na metli zagledal prelepo deklico. \xc5\xbdelel jo je spoznati, zato ji je nabral ro\xc5\xbeice in jo po\xc4\x8dakal, da spet prileti mimo. Zagledal je simpati\xc4\x8dno lepo \xc4\x8darovnico in ji podaril ro\xc5\xbee. \xc4\x8carovnica se je zahvalila in od\xc5\xa1la v gozd, kjer je na skrivaj sadila ro\xc5\xbee in skrbela za srnja\xc4\x8dka. Tudi ona ni bila navadna \xc4\x8darovnica, saj ni hotela biti zlobna in neprijazna kot druge \xc4\x8darovnice. \xc4\x8carovnica Karlina je bila zelo vesela, ker ji \xc5\xa1e nobeden ni nikoli podaril \xc5\xa1opek ro\xc5\xbe, vendar je vedela, da mora biti previdna, ker so zmaji grozni in po\xc5\xbere\xc5\xa1ni. Odlo\xc4\x8dila se je, da ga bo vpra\xc5\xa1ala s \xc4\x8dim se hrani in zmaj ji je razlo\xc5\xbeil, da \xc5\xa1e nikoli ni pojedel \xc4\x8dloveka, ker se prehranjuje s krompirjem in zeljem. Zmaj je \xc5\xbeelel, da Karlina ostane pri njemu na gradu, ker mu je bila zelo v\xc5\xa1e\xc4\x8d in se je zaljubil vanjo. Karlino je poljubil, ta pa se je ustra\xc5\xa1ila in odletela. \xc4\x8cez nekaj \xc4\x8dasa je \xc4\x8darovnica za\xc4\x8dutila v sebi toplino, to je bila ljubezen do zmaja. Odlo\xc4\x8dila se je, da bo od\xc5\xa1la \xc5\xbeivet na grad k zmaju, ker se je tudi ona mo\xc4\x8dno zaljubila. Od takrat sta \xc5\xbeivela sre\xc4\x8dno na gradu, ves \xc4\x8das le prepevala in plesala, toda njunega veselja je bilo kmalu konec. Ker zmaj ni ve\xc4\x8d prideloval hrane, je postal la\xc4\x8den in zoprn. Za\xc4\x8dela sta se prepirati in zmaj se je zelo razjezil in obto\xc5\xbeeval Karlino, da je zaradi nje la\xc4\x8den. Rekel je, da bo vse za\xc5\xbegal, za\xc4\x8del lasati Karlino in ko bi ji kmalu zasmodil lase z bruhanjem ognja, je \xc4\x8darovnica hitro odletela pro\xc4\x8d. Sedaj je \xc5\xbeivela v hi\xc5\xa1ki v gozdu in spet skrbela za ro\xc5\xbee, na katere je \xc4\x8disto pozabila, ko je \xc5\xbeivela na gradu. Nekega dne, ko je Karlina imela rojstni dan je Jan-Jon sklenil, da ji bo pred hi\xc5\xa1o pustil \xc5\xa1opek ro\xc5\xbe in \xc4\x8de jih Karlina ne bo prepoznala, bo od\xc5\xa1el in nikoli ve\xc4\x8d ga ne bo videla. Karlina je prepoznala njegov \xc5\xa1opek ro\xc5\xbe in bila zelo vesela, Jan-Jon pa se ji je opravi\xc4\x8dil, ker se je tako razjezil. Zdaj sta bila Karlina in Jan-Jon spet prijatelja, a odlo\xc4\x8dila sta se, da ne bosta pozabila svojih opravil in bosta \xc5\xbeivela vsak v svojem domu in se obiskovala. \xc5\xa0ele zdaj sta bila resni\xc4\x8dno sre\xc4\x8dna.\n_START_SECTION_\nInterpretacija\n_START_PARAGRAPH_\nGlavni motiv pravljice je motiv zmaja. Jan-Jon je bil druga\xc4\x8den od drugih zmajev, vendar napetost v pravljici ne povzro\xc4\x8da le on, ampak tudi \xc4\x8darovnica Karlina. Prisotnost \xc4\x8darovnic in zmajev je ena od glavnih zna\xc4\x8dilnosti pravljic. Sporo\xc4\x8dilo pravljice je, da je ljubezen sicer lepa, vendar kljub temu ne smemo pozabiti na svoje obveznosti in naloge, saj nas potem prej ali slej doleti nelagodje.'